Kemikaalitoimittaja Wibax tekee merkittävän investoinnin Pietarsaareen. Yhtiö käyttää viisi miljoonaa euroa Nesteen terminaalin ostoon ja kehittämiseen.

Terminaali ei ole ollut vuosiin Nesteen omassa käytössä, koska säiliöt ja laitteistot eivät sovellu öljytuotteiden varastointiin ja käsittelyyn ilman investointeja. Neste on myynyt terminaalin palveluja ulkopuoliselle yhtiölle.

– Viime vuosina Pietarsaaren terminaalin kapasiteetista on ollut käytössä reilut 50 prosenttia. Pietarsaaressa työskennelleet kaksi henkilöä siirtyvät Kokkolan terminaaliin, kertoo terminaaleista vastaava päällikkö Jani Rentola Nesteeltä.

Pietarsaaren terminaalissa on kymmenen säilötä, joihin mahtuu yhteensä 46 000 kuutiota kemikaaleja. Terminaali on rakennettu 1960-luvulla, mutta se on Wibaxin mukaan hyvässä kunnossa. Terminaalissa voidaan käsitellä kemikaaleja 120 000 tonnia päivässä ja määrää aiotaan kasvattaa edelleen.

– Hankinnassa tärkeitä tekijöitä olivat sijainti ja kehityspotentiaali sekä se, että terminaalissa on valmius monille tuotteille, kertoo Wibax tiedotteessaan.

Wibax aikoo palkata uusia työntekijöitä ja kehittää Pietarsaaren terminaalin toimintaa. Toiminnot käynnistyvät Pietarsaaressa helmikuun aikana.

Ruotsalaisen Wibaxin pääkonttori ja tehtaat sijaitsevat lahden toisella puolella Piteåssa. Yhtiön liikevaihto oli toissa vuonna 70 miljoonaa euroa ja se työllistää 160 henkilöä.

Wibax myy, ostaa, prosessoi ja jakelee perusteollisuuden kemikaaleja Euroopassa. Se on erikoistunut muun muassa paperi- ja selluteollisuuden kemikaaleihin.

Suomessa se toimii myös Kotkassa.